Christian H. Hansen (DF), 2001-02-28:
Allerførst vil jeg gerne sige, at vi synes i Dansk Folkeparti, det er godt, at vi får den her forespørgselsdebat, at vi får vendt nogle problemer
, fordi det er nogle alvorlige problemer, vi står med.
Det allerførste spørgsmål, jeg synes,man skal tage op, er: Hvad vi vil med det danske fiskeri?
Er vi i det hele taget interesseret i, at det danske fiskerierhverv fortsat skal kunne overleve som et bæredygtigt erhverv?
Det må være de to første grundlæggende spørgsmål, også ud fra den debat, vi havde på et stormøde i Ulfborg.
Det er ikke rimeligt, at man, når man ser omtale i pressen af fiskerierhvervet, kan gå ind og finde nogle overskrifter som »rovfiskere«, »tyveknægte«, »cowboys« og »pirater«.
Hvorfor nævner man ikke, at det nu engang er fiskerne, der daglig leverer friske råvarer til en kræsen forbrugerkreds, og at disse råvarer ikke bliver tilvejebragt på nogen af de føromtalte måder, men af nogle hårdtarbejdende fiskere, der faktisk holder af deres erhverv, og som er stolte af deres erhverv?
Men ligesom forbrugere har de også nogle faste udgifter, som skal betales, og lige netop det med at kunne leve af forretningen er ved at knibe for fiskerierhvervet.
Jeg har hørt et eksempel - der er kommet mange eksempler, også oven på stormødet i Ulfborg - på, at en fisker har været udsat for, at banken hellere ville låne ham til en ny bil end til 100 nye garn. Kvoter og indskrænkninger er gået hen og blevet en dagligdag.
Ja, torskestoppet i 10 uger er jo blot det seneste eksempel på, hvordan man forsøger at trykke et erhverv.
Det forekommer ganske tankeløst, at man på den ene side gerne ser, at fiskerne fornyer flåden og moderniserer, og samtidig laver man nogle kvoter og nogle fiskestop, som gør, at fiskerne ikke kan udøve deres erhverv. Hvordan i alverden havde man forestillet sig, at fiskeren skulle forrente et skib ved ikke at fange noget?
Der er ikke mange andre erhverv, hvor man faktisk går ind og siger: Nu skal I omlægge så og så hurtigt.
For mig svarer det lidt til, at man giver en taxibevilling og samtidig siger til den nye vognmand: Du må ikke have passagerer i din vogn de næste 4-5 måneder.
Mit budskab skal være, at man lader fiskerne administrere deres eget erhverv, ikke fuldstændigt, men langt mere, end man gør i dag.
Og på baggrund af det, og da vi jo ikke er med i det forslag til vedtagelse, der ligger, skal jeg fremsætte følgende: Forslag til vedtagelse »Folketinget opfordrer regeringen til - at sikre danske fiskere lige konkurrenceforhold i forhold til andre fiskere i EU ved at arbejde for det oprindelige flerårige udviklingsprogram FUP 1 og sikre, at nedskæringer i den fælles fiskerflåde sker i respekt heraf, - at indarbejde nye metoder til vurdering af bestanden for at skabe bedre forudsætninger for helhedsbetragtninger om et bæredygtigt fiskeri, - at skaffe fiskerne muligheder for at planlægge langsigtet ved at arbejde for indførelse af flerårskvoter samt at sikre en fleksibilitet i forvaltningen med 15 pct. på alle kvoterede arter og i begge retninger, - at arbejde for, at der indføres bedre og mere moderniserede regler for forsøgsfiskeri, og - at sikre erhvervets overlevelse i den øjeblikkelige situation gennem kompensation for de tab, de politiske beslutninger har påført erhvervet.«
Og der mener vi i Dansk Folkeparti, at det, man skal ind og kigge på, er, at man arbejder for nogle modeller, så vi får mere ensartede regler for alle lande i hele EU, at man arbejder for, at vi får nogle et- til to-årige kvoter, at man går ind og laver nogle forbedrede muligheder eksempelvis for forsøgsfiskeri, at man går ind og laver nogle forbedrede muligheder med hensyn til, hvordan vi gør det, hvis vi har en fisker, en ældre fisker, som gerne vil ud af erhvervet, sådan at han kan komme bedre ud af erhvervet, end han kan det i dag.